Ministerstvo cestovného ruchu a športu Slovenskej republiky

Ministerstvo cestovného ruchu a športu Slovenskej republiky (skratka MCRaŠ SR) je jedným z 15 ministerstiev Slovenskej republiky. Ministerstvo bolo zriadené k 1. februáru 2024 novelou 7/2024 Z. z. kompetenčného zákona, prijatou 16. januára 2024 počas štvrtej vlády Roberta Fica z iniciatívy SNS. Preberie agendy cestovného ruchu a športu, ktoré predtým spadali pod rezorty dopravy a školstva.
História.
11. októbra predsedovia novej trojkoalície tvorenej stranami SMER-SD, HLAS-SD a SNS, ktoré vzišli z parlamentných volieb 2023, podpísali memorandum o porozumení. V memorande si prerozdelili ministerstvá v novej štvrtej vláde Roberta Fica, s tým, že bude vytvorené nové ministerstvo pre cestovný ruch a šport, ktoré bude riadiť SNS. Andrej Danko sa o vytvorenie ministerstva snažil už počas predchádzajúcich vlád, keď počas roka 2019 vyhlásil, že urobí všetko pre to, aby bolo nové ministerstvo zriadené začiatkom roka 2021. Koncom novembra 2023 schválila vláda Roberta Fica návrh novely zákona o organizácii činnosti vlády a organizácii ústrednej štátnej správy, v ktorom navrhla vznik nového Ministerstva cestovného ruchu a športu Slovenskej republiky od 1. januára 2024. Novela zákona o organizácii činnosti vlády a ústrednej štátnej správy bola schválená v skrátenom legislatívnom konaní 20. decembra 2023 v NR SR 77 poslancami koalície počas štvrtej vlády Roberta Fica. Ministerstvo malo vzniknúť už 1. januára 2024, no zákon prezidentka Zuzana Čaputová 2. januára 2024 vetovala, pre výhrady k zmene spôsobu menovania a odvolania predsedov Štatistického úradu SR a Úradu pre dohľad nad zdravotnou starostlivosťou. 16. januára 2024 poslanci NR SR 77 hlasmi prelomili veto prezidentky a opätovne schválili novelu zákona, v ktorej určili vznik ministerstva na 1. február. Ministerstvo tak bolo zriadené 1. februára 2024 novelou 7/2024 Z. z. kompetenčného zákona.&lt;ref name="2001/575zz-p3"&gt;&lt;/ref&gt; Pre ministerstvo má pracovať 200 až 250 zamestnancov s rozpočtom ministerstva vyčísleným na cca 260 miliónov eur ročne. Sídlo ministerstva sú priestory Skladu číslo 7 pri obchodno-administratívnom centre na nábreží Dunaja.
Pôsobnosť.
Ministerstvo sa stane ústredným orgánom štátnej správy pre cestovný ruch, rozvoj, propagáciu a prezentáciu produktov cestovného ruchu na Slovensku a v zahraničí a pre šport. V pôsobnosti ministerstva budú aj organizácia na podporu a propagáciu cestovného ruchu Slovakia Travel a národná lotériová spoločnosť Tipos, ktorá do zriadenia fungovala v rámci ministerstva financií.
Minister cestovného ruchu a športu.
Prvým ministrom tohto ministerstva sa stal Dušan Keketi ml., nominant SNS, ktorého do funkcie 26. janurára 2024 vymenovala prezidentka SR Zuzana Čaputová. V minulosti pôsobil ako generálny riaditeľ Letiska M. R. Štefánika v Bratislave, predseda predstavenstva a výkonný riaditeľ Letiska Sliač, predseda Rady banky a generálny riaditeľ Eximbanky a ako manažér v súkromnej sfére. Je synom futbalového brankára Spartaka Trnava Dušana Keketiho.
Štátni tajomníci.
Štátnym tajomníkom pre cestovný ruch je od 1. februára Marek Harbuľák, ktorý bol prezidentom Zväzu cestovného ruchu Slovenskej republiky (ZCR) a Asociácie hotelov a reštaurácií Slovenska (AHRS). Štátnym tajomníkom pre šport sa od 2. februára stal Ján Krišanda, ktorý obsadzoval ten istý post štátneho tajomníka pre šport na Ministerstve školstva, vedy, výskumu a športu SR. Pavol Sýkorčin je generálny tajomník služobného úradu ministerstva.